નમતી બપોરે અમે થેક્કડી પહોંચ્યા. ઈડુક્કી જિલ્લામાં જ આવેલું થેક્કડી જાણીતું છે પેરિયાર નૅશનલ પાર્ક માટે. જો કે મારી મંજિલ હતી અવંચલ. સરકારના જંગલવિસ્તારની નજીકમાં 10 એકર વિસ્તારમાં ગજરાજની સવારી તથા અન્ય ઍક્ટિવિટી કરવા મળે છે. અમને રસ હતો હાથીને નવડાવવામાં એટલે સીધાં ગયાં એલિફન્ટ બાથ એરિયામાં. અહીં નાનકડા તળાવમાં એક મદમસ્ત હાથીએ લંબાવ્યું હતું. મહાવતે અમને કપડાં બદલવા કહ્યું. નજીકની હાટમાં જઈ અમે કપડાં ઉતારી લુંગીમાં આવી ગયા. એ પછી હાથમાં બ્રશ અને સ્ક્રબ લઈ હાથીના શરીરને ચોળવાની વિધિથી સ્નાનવિધિ શરૂ કરી. આનાથી હાથી માટેનો ભય નીકળી ગયો અને એને પણ એવું ન લાગે કે તમે કોઈ અજાણી વ્યક્તિ છો. આવી સમજ અમને મહાવતે આપી. એ પછી વારો હતો એને શાવર આપવાનો. આ આખી સ્નાનવિધિની અનુભૂતિ કલ્પનાતીત હતી.